《卜居城南二首酬兄弟甥侄 其二》
宋代·苏过

采椽竹屋亦天真，但喜相望北阮邻。等是南柯游此世，聊将传舍诳吾身。

高门恐负于公志，近市空惭晏子仁。定枕不闻尨也吠，荜门圭窦固应贫。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。